На сакратарыяце разглядаліся важныя пытанні жыццядзейнасці Саюза пісьменнікаў Беларусі, абмяркоўваліся праблемы будаўніцтва Дома літаратара. Назаўтра, 23 лютага, Максім Танк збіраўся выехаць у Мінск, а адтуль – у родную Пількаўшчыну, аднак раніцай паэта ажалобіла цяжкое паведамленне аб смерці бацькі. Пабачыць Івана Хведаравіча жывым ён ужо не паспеў. Пра гэта ў яго дзённікавых нататках знаходзім поўны адчаю і гаркоты запіс: “23.02.1968 г. Атрымаў тэлеграму ад Мілкі. Памёр папа ўчора вечарам 22-га. Я многіх страціў, але гэта страта – страшная і балючая. Адыйшоў чалавек, якому я абавязан усім і нічым яму не змог дапамагчы, аддзячыць, кроме пустой славы, што ён – бацька вядомага паэта. Ехаць у Мінск не хацеў – не хацеў адрывацца ад зямлі і быць хоць крыху залежным ад дзяцей. Які гэта быў сціплы і вялікі чалавек! Вялікі і святы”.